google/wiki40b huggingface dataset:
Wawel

Wawel (eller Wawel-høyden, polsk Wzgórze wawelskie) er en bakketopp som befinner seg på elven Wisłas venstre bredd sør i Krakóws gamleby, med en høyde på 228 meter over havet. Wawel har en stor symbolsk verdi for polakker, og på høyden finnes en rekke severdigheter – de viktigste er Kongeslottet på Wawel og Wawel-katedralen, som tilhører Polens største nasjonalskatter. Bakketoppen omtales ofte som Polens akropolis.
Arkeologiske utgravninger viser at de eldste bosetningene på Wawel er fra det 4. århundre. I middelalderen og renessansen var Kraków hovedstaden i Polen, med Wawel som sete for de polske kongene. Med den polsk-litauiske unions fremvekst, ble Wawel sete for en av Europas viktigste stater. Denne statusen forsvant da hovedstaden ble flyttet til Warszawa i det 17. århundre. Wawel ble på ny et nasjonalsymbol da Polen mistet sin selvstendighet etter landets tre delinger. Wawel-høydens store symbolske betydning kommer blant annet av de politiske og religiøse funksjoner den har innehatt oppgjennom historien.

Katedralen

Katedralen på Wawel er en av Polens viktigste nasjonalhelligdommer. Med sin tusenårige historie har den vært kronings- og begravelsesstedet for de polske kongene. Ved siden av de kongelige og deres familiemedlemmer er katedralen også begravelsesstedet for historisk viktige personer og nasjonalhelter, som blant annet Adam Mickiewicz eller Tadeusz Kościuszko.
Katedralen står like ved siden av Kongeslottet og holder St. Stanislaus’ relikvier.
Wawels første katedral er fra 1020, og ruinene av denne er fortsatt synlige. Dagens katedral er fra 1300-tallet, og her befinner seg også det berømte Sigismund-kapellet (et av de mest bemerkelsesverdige eksempler på renessansearkitektur i Kraków) og den enorme Sigismund-klokken, en kirkeklokke på åtte tonn som ble laget i 1520. Den brukes bare ved store anledninger, som for å markere krig, fred, 1. påskedag eller valg av ny pave.

Kongeslottet

Kongeslottet på Wawel tjente som kongelig residens og var plassen der landets herskere styrte Polen i fem århundre – fra 1038 til 1596. Slottet er en av Krakóws viktigste severdigheter, og har en helt spesiell plass i Polens historie og kultur.
Slottet var opprinnelig i gotisk stil, men på 1500-tallet ble italienske arkitekter leid inn for å omskape det i renessansestil. Slottet forfalt i løpet av tiden da Kraków ikke var hovedstad, og da byen ble okkupert av Østerrike etter Polens tre delinger, ble det blant annet brukt som soldatbrakker. De senere årene har det imidlertid blitt restaurert, og i 1961 ble alle gjenstandene som hadde blitt plyndret av den tyske okkupasjonsmakten under andre verdenskrig returnert, slik at slottet nok en gang fremstår som Polens kulturelle sentrum.
Det store slottskomplekset består av to gårdsplasser; en arkadegårdsplass, begrenset av slottsvingene, og en ytre gårdsplass, hvor katedralen befinner seg. Slottet er omringet av et stort festningsverk med et mylder av tårn.
Figulus foveicollis

Utseende

En ganske liten (15 -17 millimeter) og slank, blank, svart hjortebille. Kroppen er langstrakt og nokså flat. Som vanlig for gruppen har hannene forstørrede kjever (mandibler), men disse blir ikke svært store i denne slekten, omtrent så lange som hodet, som er firkantet med et kantet framspring foran hvert fasettøye. Pronotum er firkantet, noe bredere enn langt, svært blankt med en smal tett punktert midtfure. Beina er korte, leggene (tibiae) utvidete med tenner på utsiden. Dekkvingene er jevnbrede, svært blanke, med skarpe, kraftige punktstriper. Hunnen har litt bredere kroppsform enn hannen.

Levevis

I alle fall noen av artene i slekten ser ut til å ha et selskapelig levevis, ved at larvene vokser opp sammen i kull, ofte med en av foreldrene til stede. Det skjer en betydelig kannibalisme mellom larvene i slike reir, og foreldrene spiser også noen larver, men reir med foreldrene til stede har likevel flere overlevende larver enn dem uten.

Utbredelse

Arten er vidt utbredt i den vestlige delen av Stillehavet: øyer utenfor Ny-Guinea, Vanuatu, Ny-Caledonia, Fiji, Samoa og Tahiti.
Lutsjegorsk

Lutsjegorsk (russisk: Лучего́рск, oversatt: Fjellstråle) er en bymessig bosetning og administrativt senter i Pozjarskij-distriktet i Primorskij kraj i Russland. Den ble grunnlagt i 1966 ved bredden av elva Kontrovod. Innbyggertall: 22 019 (est. 2008), 22 365 (folketelling 2002).
Lutsjegorsk er den største bosetningen i Russlands fjerne østen uten bystatus.
Det ligger et stort kullfyrt varmekraftverk i Lutsjegorsk, som har forårsaket økologiske problemer i området.
Hans-Peter Friedrich

Bakgrunn

Etter gymnaset i Naila gjorde Friederich vernepliktstjeneste og studerte deretter jus i München og Augsburg. Han har siden tatt den juridiske doktorgrad. Friedrich har arbeidet i det tyske næringsdepartementet og ved den tyske ambassaden i Washington. Videre har han vært vitenskapelig medarbeider for CDU/CSU-fraksjonen i Forbundsdagen og fra 1993 rådgiver for CSU-delstatsleder Michael Glos.
Hans-Peter Friedrich er gift og har tre barn og er medlem av den lutherske kirke.

Partiet

Friedrich ble allerede som elev i 1973 medlem av Junge Union og fra 1974 også i CSU. Han er nestleder i CSU i Oberfranken. Fra 2005 til 2011 var han nestleder i CDU og CSUs felles gruppe i Forbundsdagen og fra oktober 2009 til mars 2011 leder av CSUs fraksjon samme sted.

Forbundsdagen

Fra 1998 er han medlem av Forbundsdagen for Bayern. Ved valget i 2005 fikk han 50,1 % av førstestemmene.

Regjeringen

Friedrich etterfulgte Thomas de Maizière som innenriksminister 3. mars 2011 da denne ble utnevnt til forsvarsminister etter Karl-Theodor zu Guttenbergs fratreden. Han ble 17. desember 2013 utnevnt som ny landbruksminister i regjeringen Merkel III. Friedrich meddelte 14. februar 2014 at han ville gå av som landbruksminister. Han hadde i 2013 som innenriksminister informert SPDs leder Siegmar Gabriel om at påtalemyndigheten arbeidet med en sak om barnepornografi der SPD-politikeren Sebastian Edathy var innblandet. I 2014 ble Friedrich kritisert for på denne måte å ha brutt sin taushetsplikt. Friedrich ble 17. februar 2014 avløst av Christian Schmidt.
Neodiparinae

Levevis

Biologien til disse snyltevepsene er ukjent.

Utbredelse

Gruppen er funnet her og der i Mellom-Europa, dessuten i Storbritannia og Spania.
Petersevangeliet

Petersevangeliet er et apokryft evangelie-fragment som forteller om Jesu død og oppstandelse.
Teksten ble funnet i 1887 som en gravamulett ved et kloster i Akhmim i det nordlige Egypt. Manuskriptet var fra 800-tallet, men tekstsammenfall med fragmenter av Oxyrhynchus papyri fra 200-tallet viser at teksten minst er fra 200-tallet. Skriftet var kjent fra før, ettersom Eusebius av Cæsarea henviser til det.
Deler av innholdet tyder på at forfatteren tolker Jesu død i lys av det gamle testamente, med mer ordrette sitat fra Salmenes bok enn i de synoptiske evangelier. Skriftet inneholder også skildringer av Jesu opptreden i dødsriket. Det er uenighet om hvorvidt Petersevangeliet bygger på de kanoniske evangelienes fremstilling, eller om det knytter seg til en eldre, muntlig tradisjon av begivenheter rundt Jesu død. For eksempel fortelles det at en stor folkemengde kom fra Jerusalem for å se Jesu grav.
En oversettelse av Einar Thomassen ble utgitt i samlingen Apokryfe evangelier i serien Verdens Hellige Skrifter i 2001.
Jordskjelvet i Indiahavet 2006

Jordskjelvet i Indiahavet 2006 var undersjøiske jordskjelv utløst den 17. juli 2006 kl 10:19 (norsk tid), det første sør for øya Java i Indonesia. Skjelvet fant sted ca. 225 km nordøst for Christmasøya og 355 km sør for Jakarta (9.295°S, 107.347°E). Bygningene svaiet i Indonesias hovedstad Jakarta under jordskjelvet som varte i to minutter. Skjelvets episenter ligger omtrent 1400 km unna episenteret til jordskjelvet i Indiahavet 2004, og geologisk sett er det de samme kontinentalplatene som kolliderer denne gangen som i 2004.
Skjelvet målte 7,2 på Richters skala, og er dermed lang mindre enn skjelvet i 2004, som målte 9,0 på samme skala. Et etterskjelv målt til 6,1 på Richters skala ble målt to timer etter hovedskjelvet.
Noe senere rammet ca. 2 meter høye tsunamibølger Indonesia. Turiststedet Pangandaran Beach ble rammet, der et hotell ble ødelagt av bølgene. Mange andre hus ble ødelagt av bølgene. Minst 654 mennesker ble drept, om lag 978 skadd og 329 er fortsatt savnet. Om lag 54 254 ble hjemløse.
Religiøs orden

En religiøs orden eller kongregasjon er en sammenslutning bestående av mennesker som lever etter et spesielt sett regler i tråd med sin religiøse overbevisning. Medlemmene kalles ordensfolk eller religiøse (etter latin regula, 'regel'). Menn kalles normalt munker, brødre eller fratre, mens kvinner kalles nonner eller søstre. Mannlige medlemmer kan være ordinerte prester eller legbrødre. De avlegger løfter, normalt først timelige løfter (dvs. for en avgrenset periode), og deretter evige løfter. De fleste ordener har en spesiell drakt for sine medlemmer.
Noen ordener isolerer seg fra omverdenen i lukkede klostre, mens andre har en aktiv rolle i for eksempel undervisning, omsorgsyrker eller misjonsvirksomhet.
Ordensvesenet står sterkest i den katolske kirke og innen buddhismen. Det finnes også, i mindre skala, i andre kirkesamfunn og andre religioner.

Ridderordener

I middelalderen oppsto det flere religiøse ridderordener. De var nært knyttet til det vanlige ordenslivet, ettersom medlemmene levde etter en regel og sto i kirkens tjeneste. Det var særlig i forbindelse med korstogene at ridderordnene vokste seg sterke. De fremste var Tempelridderordenen, johannitterordenen og Den tyske ridderorden.
Den eneste ridderorden som etablerte seg i Norge var Johanitterordenen, som hadde Varna kloster ved Værne gård i Rygge.
Orden som utmerkelse er fortjenesteorden, men kalles ofte ridderorden. De som får utmerkelsen kalles for ridder, men i flere fortjenesteordener er ridder den laveste grad, mens høyere grader kan være kommandør, storkorsridder og lignende.
Norbert Rivasz-Tóth

2012

Rivasz-Tóth deltok i junior-VM i friidrett 2012 i Barcelona, der han kom på 12.-plass med 66,12 meter. Han satte personlig rekord i kvalifiseringsrunden, med 69,47 meter.

2013

Han deltok i U23-klassen i European Cup Winter Throwing 2013, 16 år gammel, og kastet der 71,68 meter, som var ny ungarsk ungdomsrekord og årsbeste i verden for ungdom. Resultatet holdt til sjuendeplass i U23-klassen. 
Den 12. mai 2013 kastet han 79,82 meter med 700 gram spyd i Tiszaújváros, som var ny personlig rekord. Han deltok deretter i ungdoms-VM i friidrett 2013, der han kastet 78,27 meter (700 g), og fikk med det sølv. Matija Muhar fra Slovenia vant dette mesterskapet, med ny personlig rekord på 78,84. I junior-EM i friidrett 2013 kastet han 72,41, dette var med 800g spyd, og kom med det på sjetteplass.

2014

Han deltok igjen i European Cup Winter Throwing 2014, denne gangen kom han på åttendeplass i U23-klassen. I juli deltok han i junior-VM i friidrett 2014, men fikk 15. beste resultat i kvalifiseringen (66,02), og nådde dermed ikke finalen.

2015

I European Cup Winter Throwing 2015 kom han på åttendeplass i U23-klassen, som året før. Han fikk gull i spydkast ved det ungarske mesterskapet, med 72,18 meter.

2016

Han kom på andreplass i spydkast i U23-klassen i European Cup Winter Throwing 2016, med et kast på 77,70, som var ny personlig rekord og ungarsk U23-rekord. Han deltok i EM i friidrett 2016 i Amsterdam, men fikk 27. beste resultat i kvalifiseringsrunden, og gikk ikke til finalen. 
Han vant spydkast i det ungarske mesterskapet i friidrett 2016, med et bestekast på 75,11 meter.

2017

Han fikk på nytt sølv i spydkast i U23-klassen i European Cup Winter Throwing 2017. Her kastet han 79,04 meter. I U23-EM i friidrett 2017 fikk han til et kast på 83,08 i andre finalekast, og satte med det ny ungarsk rekord, og vant spydkast i U23-EM.
Oxychirus

Utseende

Middelsstore (13-17 millimeter), ovale, en tanke flate skarabider. Kroppens overside er glatt og nokså blank, grønnlig eller blåaktig, men ikke med briljant metallglans. Hodet er fremstrakt, ikke inntrukket i pronotum. Antennene har et påfallende stort, kølleformet innerste ledd. Pronotum er bredest ved bakkanten. Scutellum er stort og avlangt trekantet, dekkvingene har dype lengdestriper. Beina er forholdsvis korte, uten pigger på yttersiden av leggene.

Utbredelse

Gruppen finnes i Sentral-Afrika.
Tony Roche (forfatter)

Tony Roche er en britisk TV- og radioforfatter. Han er mest kjent for seriene World of Pub og The Thick of It.
Roche skapte serien World of Pub først for radio, for senere å overføre den til TV. Han jobbet også på radioserien The Sunday Format, og skapte TV-utgaven av serien, Broken News, sammen med seriens skaper John Morton.
De siste årene har Roche vært en av skribentene til serien The Thick of It, og filmen In the Loop, basert på serien. Han ble nominert til Oscar for beste filmatisering for sistnevnte.
I 2009 var Roche med på å skrive den fiktive dokumentarserien Cast Offs.
Sevsk

Sevsk (russisk: Севск) er en by i Brjansk oblast i Russland. Den ligger ved elva Sev (i Dneprs nedslagsfelt), rundt 125 km sør for Brjansk. Innbyggertall: 7 660 (folketelling 2002).

Historie

Sevsk var en av de opprinnelige byene i Severia, og var en del av Fyrstedømmet Tsjernigov fra 1146. I 1356 ble den innlemmet i Storhertugdømmet Litauen. Sevsk ble til slutt annektert av Storfyrstedømmet Moskva i 1585, og ble en russisk grensefestning. I 1634 motsto byen en tre uker lang beleiring av den polske arme.
Gjennom sin påfølgende historie tilhørte Sevsk forskjellige guvernementer, herunder guvernementene Kiev, Belgorod og Orjol.
Byen var okkupert av Tyskland mellom 1. oktober 1941 og 27. august 1943. I 1944 ble Sevsk en del av Brjansk oblast.
Innsamlingsforum

Innsamlingsforum er en årlig to dagers konferanse som arrangeres i Stockholm i mai. Konferansen er nordens største arena for innsamling, kommunikasjon, ledelse, med mer for ideelle organisasjoner. Konferansen arrangeres i mai hvert år av FRII.
Innsamlingsforum er et kompetanse– ressurs– og servicesenter for ideelle organisasjoner som ønsker å lære mer om inntektsskapende aktiviteter.
Innsamlingsforum samler rundt 130-150 deltakere fra norske og svenske organisasjoner.
Aldomir Ridge

Aldomir Ridge er en stort sett isfri rygg sør på Trinityhalvøya ytterst på Antarktishalvøya. Den grenser til Sjögrenbreen i vest og Boydellbreen i øst og strekker seg 14 km mellom Hanroit Plateau i nord-nordvest og Sjögrenfjorden i sør-sørøst. Ryggen er 4,2 km bred med en høyde opp mot 1350 moh. i nordenden.
Ryggen ble navngitt av Bulgarias antarktiske stedsnavnskommisjon i 2011 og er kalt opp etter bebyggelsen Aldomirovtsi vest i Bulgaria.
Auripigment

Auripigment eller orpiment er et malmmineral som inneholder grunnstoffene arsenikk og svovel. Navnet auripigment kommer fra latinsk auripigmentum, av ordene aurum som betyr gull og pigmentum som betyr fargestoff.
Auripigment kan dannes ved nedbrytning av for eksempel realgar og andre mineraler som inneholder arsenikk. Det kan også dannes i vulkanske områder omkring varme kilder og fumaroler. Man kan også finne auripigment i andre lavtempererte hydrotermale miljøer. Man kan finne det som pulverformig, massivt eller i bladformede krystaller.
Mineralet ble før benyttet som fargepigment.
Nordsjö (varemerke)

Nordsjö er en industribedrift som produserer og selger malingprodukter som maling, beis, dekkbeis, lakk og sparkel. Bedriften har sitt norske hovedkontor på Sofiemyr utenfor Oslo.
Nordsjös merkevarer er blant annet: eksteriørserien Tinova, interiørserien Inova og tjærebeisen Tix-Ett, og produktene selges primært i norden.

Historie

Nordsjö har gjennom 100 år vokst seg frem til å være en av Norges største leverandører av maling, beis, dekkbeis, lakk, sparkel og tilbehør. Nordsjö ble grunnlagt i Malmö i 1903 som en detalj- og grossisthandel for maling og lakk under navnet Nordström og Sjögren. Senere ble det også startet opp egen malingproduksjon. I 1994 ble Nordsjö en del av verdens største malingskonsern, Akzo Nobel.
Holstad Idrettslag

Volleyball

Laget har både et damelag og et herrelag i 2. divisjon sesongen 2013/14.

Friidrett

Eva Paulsen Skardal har tatt 1 sølv (1978) og 2 bronse (1969 og 1970) for Holstad i NM på 100m for damer samt 2 sølv på 200m (i 1968 og 1970).

Hurtigløp på skøyter

Det har også vært deltagere i Norgesmesterskap i hurtigløp på skøyter ved Bjørn Rojahn, i det første sprint-NM 1970, og ved Morten Kløvstad under allround-NM 1977.

Skiidrett: Nordiske grener

Laget ble innmeldt i Norges Skiforbund i 1947.
Felix Thoresen

Annet

Thoresens bror og onkel tjenestegjorde også som frontkjempere under krigen. Hans mor var forfatteren Mita Hartmann.
Kalvatn

Kalvatn er ei bygd i Volda kommune på Sunnmøre. Den ligger i den sørøstlige delen av kommunen, ca. 7 km fra Austefjorden. Bygda har navnet sitt fra vannet den ligger ved.
Rana Gruber

Rana Gruber (etablert 1936) er en gruve- og oppredningsbedrift i Rana kommune i Nordland. Selskapet har gruver og administrasjonsbygg ved Ørtfjell og Storforshei, og oppredningsverk og kaianlegg i Gullsmedvik i Mo i Rana.
Produserer hematitt til stålproduksjon og magnetitt til pulvermetallurgi og til vann- og kullvasking samt mikronisert magnetitt til pigmenter.
Selskapet ble etablert i 1937 av A/S Sydvaranger som hadde gruvedrift i Bjørnevatn ved Kirkenes i Finnmark, og tyske Vereinigte Stahlwerke, for å utnytte mutinger ved Kvitenget, Ørtfjellmo og oppe i nordre Dunderlandsdalen, som var ervervet fra Ole Tobias Olsens arvinger.
Områdets store forekomster av jernmalm hadde vært kjent siden 1799, og gruvedrift ble etter fire års anleggsperiode startet opp i 1906 av engelske Dunderland Iron Ore Company. DIOC avsluttet sin virksomhet i Rana i 1939, da Tyskland angrep England i begynnelsen på 2. verdenskrig.
Etter krigen overtok staten ved ekspropriasjon, de tyskeide aksjer i selskapet, som i 1951 ble fullt ut statseid.  Etter en periode med prøvedrift 1958-62, ble Rana Gruber innlemmet i det statseide Norsk Jernverk, og leverte malm dit, frem til avviklingen av jernverket i 1988. 
Utvinningen av jernkonsentrat fra råmalm, utnyttet først Humphreys flotasjons-baserte teknikk, som etter utprøving (1958–61) ble funnet god nok, og igangsatt i Gullsmedvik ved Mo i Rana.  Råmalm ble da fraktet via jernbane fra Storforshei.  På 1970-tallet ble Jones' magnetbaserte utvinning utprøvet og tatt i bruk.
En ny utviklings- og forskningsavdeling ble etablert i 1982 som har ledet til vesentlig bedret gehalt i jernkonsentrater, samt nye anvendelser som i  fremstilling av «Colorana»-produktene svart pigment (ferdig 1990) og røde pigment (1995), begge basert på mikronisert magnetitt.  Andre nisjer er utvinning av 
magnetittslig for rensing av drikkevann (1991).  
Et statlig bidrag på 40 millioner sikret videreføring etter avviklingen av Norsk Jernverk i 1988.  Det nye Rana Gruber ble etablert 11. september 1989, i 1991 overtatt av de ansatte.  Dagbruddet i Ørtvatn er ikke lenger drivverdig, og gruven «Kvannevann» i Ørtfjell, har siden 2000 vært drivverdig malmkilde.
Produksjonen i 2005 var 1,4 millioner tonn råmalm, 640 000 tonn slig (jernkonsentrat).  Bedriften har rundt 200 ansatte.
I juni 2007 ble det fattet et investeringsvedtak, som vil sikre driften av Rana Gruber frem til 2024.
Den 22. februar 2008 ble 2/3 av aksjene i Rana Gruber oppkjøpt av selskapet Leonhard Nilsen & Sønner Eiendom AS fra Andøya.
Hanshou

Hanshou (kinesisk: 汉寿县; pinyin: Hànshòu Xiàn) er et fylke i provinsen Hunan i Folkerepublikken Kina. Det ligger innen byprefekturet Changde.
I 1999 hadde fylket et folketall på 801 362 innbyggere.
Ancash

Geografi

Gjennom Ancash går de to fjellkjedene Cordillera Blanca (den vestlige, hvite fjellskjeden) og Cordillera Negra (den østlige, svarte fjellskjeden). Med unntak av Chimbote som ligger ved kysten, ligger de viktigste byene i dalen mellom disse to fjellkjedene: i Callejón de Huaylas.
I Ancash-regionen ligger velkjente førkolombiske ruiner, blant annet Chavin de Huantar og Willkawain.
NMK Grenland

Norsk motorklubb avdeling Grenland er en lokal motorsportklubb av NMK i Grenland i Telemark. NMK Grenland har ca 200 medlemmer, og de fleste er utøvere av bilsport. Utøverne omfatter hovedsakelig bilsportgrenene gokart, bilcross, rallycross, rally, drifting og bakkeløp.
NMK Grenland ble stiftet 10. september 1930.
Den 11. september 2010 – dagen etter sin 80. årsdag – ble klubbens nye bane for bilcross og rallycross åpnet etter mange års planlegging og bygging. Banen er en del av Grenland Motorsportsenter som er beliggende 12 km nord for Skien sentrum. En del av banen for bilcross og rallycross er også en 500 meter lang driftingbane
NMK Grenland har også en bane for Gokart på Geiteryggen Motorstadion i Skien. Dette anlegger ble frem til 2000 også benyttet som bilcrossbane.
Lavskattland

Lavskattland er for norske skatteformål et land hvor den alminnelige inntektsskatt på et selskaps samlede overskudd er mindre enn to tredjedeler av den skatten selskapet ville ha blitt ilignet dersom det hadde vært hjemmehørende i Norge. Definisjonen har betydning for en rekke regelsett i den norske skatteretten, blant annet for NOKUS-skatteregimet.
Ladislav Petráš

Landslaget

Han deltok i flere internasjonale turneringer for Tsjekkoslovakia. Han ble europamester i fotball i 1976.
Sånn vil du ha meg

Sånn vil du ha meg er et musikkalbum med Siri Gellein og Bjørn Villadsen band, utgitt i 1999.
Tipulopleciidae

Utseende

En ganske spinkel og langbeint mygg.

Fossiler

Arten er beskrevet fra ett enkelt fossil fra Øvre Jura (165-155 millioner år før nåtid) fra Kasakhstan.
Juan Lacaze

Kommune

Byen ordfører (alcalde) er Darío Burgman.

Transport

Ruta 1 forbinder Juan Lacaze med Montevideo (øst) og Colonia del Sacramento (vest).
Årets länsförfattare

Årets länsförfattare i Örebro län er en svensk litteraturpris som årlig blir delt ut av Regionförbundet Örebro sammen med arrangøren av Bokmässan Örebro Slott.
Exumbreen

Exumbreen er en liten isbre i Antarktis. Den flyter nordover mellom Hughes Point og Bonnabeau Dome i Jones Mountains i Ellsworth Land.
Breen ble kartlagt av en gruppe fra University of Minnesota som besøkte Jones Mountains i 1960–61, og navngitt av gruppen etter Glenn Exum, en fjellklatrer som trente grupper fra University of Minnesota i fjell- og isklatring i 1960–61 og 1961–62.
Pillarguriprisen

Pillarguriprisen deles ut i forbindelse med den årlige Pillargurifestivalen på Otta. Ifølge statuttene skal prisen deles ut «til en kvinne som i kraft av sitt mot og virke er et forbilde for oss andre».
Linjebygg Offshore

Linjebygg Offshore (LBO) er et selskap som driver med bygging og vedlikehold av installasjoner for olje- og gassektoren. Selskapet har hovedkontor i Molde, samt avdelingskontor i Trondheim, Bergen og Stavanger. Linjebygg Offshore har ca. 470 ansatte. Omsetningen i 2009 var på 497,1 millioner kroner. 
Linjebygg Offshore var opprinnelig en avdeling av Molde-selskapet Linjebygg, men ble skilt ut av dette i 2000. Etter at Linjebygg ble kjøpt opp av Eltel Networks, ble Linjebygg Offshore i sin helhet overtatt av Istad-konsernet i 2003. I 2014 solgte Istad-konsernet Linjebygg Offshore til det franskeide selskapet Montezin, som eide en gruppe av selskaper under navnet Prezioso Technilor. Samme år endret Prezioso Technilor, inkludert sin norske ervervelse Linjebygg Offshore, navn til PREZIOSO Linjebygg (Group). I 2016 kjøpte Altrad Group opp PREZIOSO Linjebygg Group, som i 2016 totalt teller ca 20 000 ansatte world-wide.
Yttermalung

Yttermalung er et småsted i Malung-Sälen kommune i Dalarnas län i landskapet Dalarna i Sverige. I 2005 var Yttermalung regnet som et tettsted, og hadde da 216 innbyggere, men i 2010 var innbyggertallet sunket under 200, som er grensen for å regnes som tettsted i Sverige.